Вындыжь Аминэ токIуэ
Уфа къалэм иджыблагъэ щекIуэкIащ «Гризайль. Натюрморт» сурэт лIэужьыгъуэмкIэ дунейпсо творческэ зэпеуэ. Иджы етIуанэу зэхашэ а зэхьэзэхуэм я лэжьыгъэхэр щагъэлъэгъуащ ди республикэм и щIалэгъуалэ зэчиифIэхэми. Ди гуапэ зэрыхъущи, зэпеуэм и лауреат зэрыхъуам щыхьэт техъуэ, I нагъыщэ зиIэ щIыхь тхылъ къыхуагъэфэщащ КъБКъУ-м АрхитектурэмкIэ, ухуэныгъэмрэ дизайнымкIэ и институтым и 2-нэ курсым и студенткэ Вындыжь Аминэ.
Ди хэкуэгъу пщащэр зыхэта унэтIыныгъэм щызэпеуащ УФ-м хыхьэ щIыналъэ зэмылIэужьыгъуэхэм къикIа сурэтыщI ныбжьыщIэ 20. Абыхэм ящыщ дэтхэнэми зэпеуэм иригъэхьа сурэтыр зэрызэхэлъ IыхьэхэмкIи, ящIэлъ гупсысэхэмкIи, ахэр къызэрыгъэлъэгъуа щIыкIэхэмкIи нэщIысат, итIани къэпщытакIуэхэм апхуэдиз лэжьыгъэм къыхагъэбелджылыкIащ фIыхэм я фIыж теплъэгъуэр. Зэпеуэм хэтхэм нэрылъагъу ящIын хуейуэ къапэщыт мардэ псоми хуэкIуэу къалъытащ Вындыжь Аминэ «Декоративный натюрморт» зыфIища и сурэтыр.
КъэпщытакIуэ гупым ягъэлъэпIар творческэ лэжьыгъэ екIур зыгъэзэщIа адыгэ пщащэм и закъуэкъым. Абыхэм яIэтащ зэпеуэм и пащхьэ ирахьа лэжьыгъэр гъэзэщIэнымкIэ Аминэ чэнджэщэгъу къыхуэхъуа, КъБКъУ-м архитектурэ проектхэмкIэ и кафедрэм и доцент, гъуазджэ щIэныгъэхэм я доктор Къанокъуэ ФатIими. Абы зэрыжиIэмкIэ, франджыбзэм къыхэкIа «grisaile» псалъэ дахэм «гъуабжэ» къикIыу аращ. АтIэми сурэтыщI гъуазджэм абы мыхьэнэшхуэ щиIэщ. СурэтыщIым а зы плъыфэм фIэкIа къимыгъэсэбэпу къигъэлъэгъуэфын хуейщ и Iэдакъэ къыщIэкI сурэтымкIэ жиIэну зыхуей псори.
Гризайль мардэм и хабзэхэм тету щIащ Вындыжь Аминэ и натюрмортхэр. Ахэр къызыхуэтыншэу зэрыгъэзэщIаращ абы зэпеуэм япэ увыпIэр къыщIыщыхуагъэфэщари. СурэтыщI ныбжьыщIэм дохъуэхъу творческэ ехъулIэныгъэщIэ куэд дяпэкIи зыIэригъэхьэну.
КЪАРДЭН Маритэ.
